Diari Oficial de la Generalitat Valenciana


Sumari del DOGV 8029, del 28-04-2017 (2017/3039)

Tangent. Selecció de tres projectes, un per província, a desenvolupar en el Museu d'Art Contemporani d'Alacant (MACA), el Centre del Carme de València i el Museu de Belles Arts de Castelló.
---------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8029

Data del DOGV
:   28-04-2017

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2017/3039


Data del document
:   05-04-2017

Organisme emissor
:   Consorci de Museus de la Comunitat Valenciana

Tipus de document
:   Anunci

Anàlisi jurídica

 Descriptors 

:   * ajuda pública

Tangent. Selecció de tres projectes, un per província, a desenvolupar en el Museu d'Art Contemporani d'Alacant (MACA), el Centre del Carme de València i el Museu de Belles Arts de Castelló. [2017/3039]  
1. Objecte  
Aquesta convocatòria té com a objectiu donar suport a l'educació artística com a ferramenta de comprensió dels codis de la cultura visual i fomentar el treball de professionals que desenvolupen el seu treball en l'àmbit de l'educació i mediació cultural.  
Amb els plantejaments de la cultura crítica contemporània, el discurs dels espais culturals es torna polièdric. La influència del que ens rodeja és constant, per això les nostres ciutats i els espais visuals que habitem ?físics i virtuals- estan constantment esguitats per informació i metainformació que persegueix definir els nostres gustos, el nostre aspecte, la nostra manera de pensar i la forma en què conscientment o inconscientment estem en el món.  
En aquest sentit es busquen projectes que prenguen com a camp de treball la cultura visual i la creació artística actual mitjançant activitats intergeneracionals.  
Els objectius de la convocatòria són:  
- Donar suport al desenvolupament professional d'educadores, educadors, mediadores i mediadors culturals.  
- Fomentar l'educació artística com a ferramenta d'anàlisi i reflexió, tant de la cultura visual com de la creació artística actual.  
- Potenciar trobades entre jóvens i adults on aprendre de manera conjunta i participativa.  
- Augmentar la comprensió i el gaudi de l'art i la cultura, i desenvolupar habilitats creatives que fomenten la comprensió crítica.  
- Potenciar l'oci educatiu i l'aprenentatge al llarg de la vida com un dret.  
Aquesta convocatòria planteja seleccionar tres projectes, un per província, a desenvolupar en el Museu d'Art Contemporani d'Alacant, el Centre del Carme de València i el Museu de Belles Arts de Castelló.  
  
Els projectes seleccionats tindran un període de duració de 6 mesos, en els quals s'implementaran les activitats proposades, que poden prendre com a ferramenta de treball les mateixes col·leccions i les exposicions temporals dels centres participants.  
Les sessions de treball podran variar en funció del tipus de projecte, i s'establirà un mínim de 60 sessions per projecte seleccionat. L'horari del qual es convindrà en cada cas segons la programació del centre i l'agenda dels educadors i les educadores en horari d'obertura dels centres.  
  
2. Dotació econòmica  
S'estableix una dotació econòmica total de 19.800 ?, dividida en tres imports de 6.600 - per a cada un dels projectes, que es distribueixen de la manera següent:  
- 5.400 euros, impostos inclosos, en concepte d'honoraris per als educadors i les educadores participants.  
- 1.200 euros, impostos inclosos, destinats a despeses de material.  
Partida pressupostària 45234.17524.22877  
  
3. Persones beneficiàries  
Poden optar a la convocatòria educadores o educadors i mediadores o mediadors culturals, a títol individual o bé agrupats en col·lectius, que desenvolupen la seua activitat a la Comunitat Valenciana.  
  
4. Termini de presentació de sol·licituds  
S'obrirà l'endemà de publicar-se en el DOGV i finalitzarà el 12 de maig de 2017. Al tancament del dit termini no s'admetrà cap sol·licitud.  
  
Les persones sol·licitants que hagen presentat la documentació en termini tindran 10 dies naturals, després de finalitzar el termini de presentació, per a esmenar la documentació, si així li és requerit des del Consorci de Museus de la Comunitat Valenciana (CMCV); i si així no ho feren, es considerarà que desisteixen de la seua petició, amb resolució prèvia (art. 68 de la Llei 39/2015).  
5. Presentació de sol·licituds  
Podrà presentar-se únicament un projecte per persona o col·lectiu.  
Les sol·licituds es presentaran preferentment en format digital a través de l'adreça de correu electrònic: nudndyf.kkra@oea.gx  
També podran presentar-se de qualsevol de les altres formes previstes per l'article 16.4 i 16.5 de la Llei 39/2015, d'1 d'octubre, del procediment administratiu comú de les administracions públiques.  
Les sol·licituds hauran d'adjuntar la documentació següent en un únic document PDF (màxim 10 MB):  
- Formulari de sol·licitud, disponible en la web:  
www.consorcimuseus.gva.es  
- Breu resum del projecte (400 paraules, màxim)  
- Memòria tècnica del projecte, que continga:  
- Títol del projecte  
- Província en la qual es realitzaria el projecte  
- Objectius i destinataris  
- Calendari d'execució  
- Activitats a realitzar  
- Pla d'ús dels espais  
- Relació de necessitats tècniques  
- Pressupost desglossat.  
- Curriculum vitae, incloent-hi documentació dels últims treballs realitzats.  
- Fotocòpia DNI.  
- Document acreditatiu de la seua residència a la Comunitat Valenciana (certificat d'empadronament) per a les persones sol·licitants no nascudes a la Comunitat Valenciana.  
  
6. Procés de selecció  
Per a la valoració i selecció de les sol·licituds presentades queda constituït un jurat integrat per professionals del sector i presidit per la presidenta de la Comissió Cientificoartística del CMCV o persona en qui delegue, d'acord amb el Codi de bones pràctiques en la cultura valenciana, i garantirà la presència de representants de la societat civil, d'experts en la matèria i del CMCV.  
Aquest jurat està format per Concha Hernández (a proposta de l'Associació Valenciana de Crítics d'Art, AVCA), directora del centre cultural Conde Duque de Madrid; Ricard Silvestre (a proposta de l'Institut Universitari de la Creativitat i Innovacions Educatives IUCIE), comissari i professor del Departament de Didàctica de l'Expressió Musical, Plàstica i Corporal; Isidro López Aparicio (a proposta de l'associació d'Artistes Visuals de València, Alacant i Castelló, AVVAC), artista, comissari i professor de la Universitat de Granada, i José Luis Pérez Pont, gerent del CMCV (en delegació de la directora general de Cultura i Patrimoni).  
Els projectes es valoraran tenint en compte els criteris següents:  
  
- Adequació dels projectes amb els objectius de la convocatòria: fins a un màxim de 4 punts.  
- Caràcter innovador i qualitat artisticoeducativa de la proposta: fins a un màxim de 3 punts.  
- Optimització dels recursos econòmics i materials: fins a un màxim d'1 punt.  
- Trajectòria de la persona sol·licitant: fins a un màxim de 2 punts.  
Es desestimaran aquells projectes que no respecten els principis democràtics de convivència i pluralitat, per tal de garantir així la igualtat de totes les persones amb independència del seu gènere, raça, llengua i orientació sexual.  
  
7. Resolució  
El jurat triarà tres projectes que seran els seleccionats i tres més, un per província, que quedaran com a reserva, en el cas que la persona o col·lectiu seleccionat renunciara.  
La notificació dels projectes seleccionats pel jurat es realitzarà per mitjà de la seua publicació en la pàgina web del CMCV (www.consorcimuseus.gva.es) i en el DOGV. A més, es notificarà la dita resolució a totes les persones participants per correu electrònic.  
De conformitat amb el que disposen l'article 123 de la Llei 39/2015 de procediment administratiu comú de les administracions públiques, contra la decisió podrà interposar-se, davant del mateix òrgan que va dictar l'acte, un recurs potestatiu de reposició en el termini d'un mes a partir de l'endemà de notificar-se o publicar-se.  
Els projectes no seleccionats presentats per via electrònica seran destruïts i els materials adjuntats seran eliminats del servidor corresponent.  
El CMCV es compromet a no distribuir ni fer ús de la informació dels projectes no seleccionats.  
En el cas que els projectes no s'adapten a l'objecte i els criteris establits, el jurat podrà deixar la convocatòria deserta.  
  
8. Compromís d'acceptació  
Les persones seleccionades subscriuran un contracte amb el CMCV en el termini màxim d'1 mes a comptar des que es publique l'anunci de la resolució de la convocatòria.  
Aquest document tindrà per objecte regular els drets i les obligacions de les parts, així com establir la regulació dels incompliments.  
  
És indispensable, per a poder rebre els pagaments, presentar al CMCV els certificats que demostren estar al corrent de les seues obligacions tributàries i davant de la Seguretat Social.  
  
9. Pagament d'honoraris  
El pagament les persones beneficiàries s'efectuarà per mitjà de transferència bancària, d'acord amb la disponibilitat de tresoreria i es farà efectiu de la manera següent:  
Respecte als 5.400 euros en concepte d'honoraris, es transferirà prèvia presentació de la factura reglamentària en dos terminis:  
- 50 % una vegada realitzada la primera sessió.  
- 50 % en finalitzar el període de sessions.  
Respecte als 1.200 euros destinats a materials seran justificats documentalment i pagats:  
- 40 % una vegada formalitzat el contracte de serveis.  
- 60 % restant en funció de les necessitats que requerisca el projecte.  
  
10. Termini d'execució  
Els projectes aprovats seran programats, d'acord amb la persona o col·lectiu seleccionat i el museu a què vaja dirigit, entre els mesos de setembre de 2017 i març de 2018.  
  
11. Obligacions de les persones o col·lectius seleccionats  
Les persones o col·lectius seleccionats comunicaran per escrit la seua acceptació, en un termini no superior a 15 dies des de la publicació de la resolució. En cas contrari, perdran la condició de persona o col·lectiu beneficiari.  
Les persones o col·lectius beneficiaris es comprometen a executar el projecte en el termini acordat amb el CMCV. Qualsevol possible modificació del projecte haurà d'estar suficientment motivada i ser autoritzada prèviament pel CMCV.  
Igualment, es comprometen a destinar la quantitat assignada a materials únicament a aqueix fi i a justificar-ho documentalment. Es procedirà a la devolució de les quanties que no es justifiquen. També hauran de sotmetre's al control financer i complir les obligacions tributàries establides per llei.  
Les persones o col·lectius beneficiaris s'abstindran d'intervindre en la contractació dels treballs derivats de la realització del projecte, els quals s'efectuaran segons el RD 3/2011, de 14 de novembre, pel qual s'aprova el text refós de la Llei de contractes del sector públic. La persona o col·lectiu podrà proposar als seus col·laboradors habituals perquè presenten pressupostos al CMCV i entren en concurs de valoració pressupostària.  
  
12. Obligacions del CMCV  
El CMCV es compromet a desenvolupar aquest programa d'acord amb el Codi de bones pràctiques en la cultura valenciana, i vetlarà en tot moment pels drets de les persones seleccionades i la integritat dels seus projectes.  
El CMCV serà l'encarregat d'avaluar, supervisar i realitzar el seguiment del desenvolupament del projecte, així com de les tasques de coordinació i de complir els terminis acordats respecte a la seua execució.  
  
El CMCV durà a terme una correcta difusió del projecte, tant en la seua pàgina web com a través d'altres mitjans de comunicació pública.  
  
13. Prerrogatives del CMCV  
El CMCV podrà sol·licitar informació sobre el desenvolupament del projecte durant la seua fase de desplegament.  
De comú acord amb les persones o col·lectius beneficiaris, el CMCV queda en llibertat per a negociar la coproducció dels projectes seleccionats amb altres institucions.  
  
14. Drets d'autoria  
Les persones o col·lectius seleccionats cedeixen de forma no exclusiva al CMCV els drets de comunicació pública dels projectes seleccionats per a la seua publicació en catàlegs, cartells, vídeos promocionals, pàgines web, RRSS i altres mitjans audiovisuals, sempre relacionats amb els fins de la institució convocant, sense perjuí dels drets morals que ostenten en relació de la seua autoria.  
Les persones participants en la convocatòria asseguren que la proposta presentada és original i que ostenten tots els seus drets, inclosos (però no excloents) els drets de propietat intel·lectual. Si la proposta inclou drets de terceres persones, les persones participants garanteixen l'obtenció dels drets, autoritzacions i/o llicències necessàries, exonerant el CMCV de qualsevol reclamació referent a això.  
  
El CMCV es compromet a respectar, escrupolosament, els drets de l'autor o autora sobre la seua obra, i reconèixer, en tot moment, la seua autoria.  
  
15. Acceptació  
La participació en aquesta convocatòria suposa l'acceptació íntegra d'aquestes bases.  
  
València, 5 d'abril de 2017.- El gerent del Consorci de Museus de la Comunitat Valenciana: José Luis Pérez Pont.